标题：1355年
历史纪年
公元1355年，元朝至正十五年
通鉴记载
至正十五年
春，正月，辛未，大鄂尔多儒学教授郑咺建言：“蒙古乃国家本族，宜教之以礼。而犹循本俗，不行三年之丧，又收继庶母、叔婶、兄嫂，恐贻笑后世，必宜改革，绳以礼法。”不报。
丁丑，徐寿辉将倪文俊复陷沔阳。威顺王库春布哈，令其子报恩努、接待努、佛嘉努同湖南元帅何思南，以大船四十馀，水陆并进，至沔阳，攻倪文俊，且载妃妾以行。兵至汉川鸡鸣汊，水浅，船阁不能行，文俊以火筏尽烧其船，接待努、佛嘉努皆遇害，报恩努自杀，妃妾皆陷，库春布哈走陕西。
时河南贼数渡河，焚掠州县，中书参议成遵言于丞相曰：“今天下州县，丧乱过半，而河北稍安者，以天堑黄可为之障，贼兵卒不能飞渡；所以剥肤椎髓以供军储，而民无深怨者，视河南之民犹得保其室家也。今贼北渡河，官军不御，是大河之险亦不能守，河北之民复何所恃乎？河北民心一摇，国势将若之何？”语未毕，哽咽不能言，宰执以下皆为之挥涕，乃入奏。帝即遣使罪守河将帅，而防御稍严，仍遣兵分守陕西、山东诸路。
滁帅乏粮，诸将谋所向，朱元璋曰：“困守孤城诚非计。今欲谋所向，惟和阳可图，然其城小而坚，可以计取，难以力胜也。”郭子兴曰：“如何？”元璋曰：“向攻民寨时，得民兵号衣二，其文曰‘庐州路义兵’。今拟置三千，选勇敢士，椎髻、左衤任，衣青衣，佯为北军，以四橐驼载赏物驱而行，声言庐州兵送使者入和阳赏赉将士，和阳必纳之。因以绛衣兵万人继其后，约相距十馀里，候青衣兵薄城，举火为应，绛衣兵即鼓行而前，破之必矣。”子兴从其计，使张天佑将青衣兵，赵继祖为使者前行，耿再成率绛衣兵继其后。
天佑至陡阳关，和阳父老以牛酒出迎。会日午，天佑兵从它道就食误约，再成过期不见举火，意天佑必已进据，率众直抵城下，平章额森特穆尔急闭门，以飞桥缒兵出战。再成不利，中矢走，官军追至千秋坝。日暮，收兵还，天佑等始至，适与官军遇，急击之。追至小西门，城上急抽桥，汤和以刀断其索，天佑等夺桥而登，将士从之，遂据和阳，额森特穆尔夜遁。
再成败归，谓天佑陷没，俄又报官军入滁，遣使来招降，子兴益恐，召元璋与谋。元璋乃呼使者入，叱令膝行见子兴，众皆欲杀之，元璋曰：“杀之，是速其来也。不如恐以大言，纵使去，彼必惮我，不敢进。”子兴从之，急属元璋率兵往，仍规取和阳，至则天佑已据城矣，乃入，抚定其民。子兴于是命元璋总和阳兵。时诸将多子兴部曲，未肯屈服，独汤和奉命唯谨，李善长委曲调护之。诸将多杀掠，城中夫妇不相保，元璋恻然，召诸将谓曰：“诸君自滁来，多掠人妻女。军中无纪律，何以安众！凡所得妇女，悉还之！”于是各相携而去，民大悦。
闰月，壬寅，以各卫军屯田京畿，人给钞五锭，以是日入役，日支钞二两五钱，仍给牛种、农器，命司农司令本管万户督其勤惰。
二月，乙未，刘福通等自砀山夹河迎韩林儿至，立为皇帝，又号小明王，建都亳州，国号宋，建元龙凤。以其母杨氏为皇太后，杜遵道、盛文郁为丞相，罗文素、刘福通为平章，刘六知枢密院事。撤鹿邑县太清宫材建宫阙。遵道等各遣子入侍。遵道本国子生，尝上书于知枢密院事满济勒噶台，请开武举以收天下智谋勇力之士，满济勒噶台以遵道补本院掾史。遵道知不能行其策，乃弃去，适颍州，为红军举首，至是遂相小明王。
戊辰，命太傅、御史大夫旺嘉努为中书右丞相，中书平章政事定珠为左丞相。
壬申，立淮东等处宣慰使都元帅府于天长县，统濠、泗义兵万户府并洪泽等处义兵，听富民愿出丁壮义兵五千人者为万户，五百名者千户，一百名者百户，仍降宣敕牌面。
是月，命刑部尚书董铨等与江西行省平章政事和尼齐专任征讨之务，便宜从事；遣使先降曲赦，谕以祸福，如能出降，释其本罪，执迷不悛，克日进讨。
三月，癸巳，徐寿辉兵破襄阳。
甲午，命旺嘉努摄太尉，持节授皇太子玉册，锡以冕服九旒，祗谒太庙。
托克托既命移伊集纳路，台臣犹以谪轻，疏列其兄弟之罪；辛丑，诏流托克托于云南大理宣慰司镇西路，流额森特穆尔于四川碉门，托克托长子哈喇章肃州安置，次子三宝努兰州安置，家产簿录入官。
是春，苏州雨血。
官军十万攻和州，朱元璋以万人距守，间出奇兵击之，官军数败，多死者，乃解去，城中复乏粮。时太子图沁及枢密副使弁珠玛、民兵元帅陈埜先，各遣兵分屯新塘、高望、青山、鸡笼山，道梗不通，元璋率兵击走之。
濠州旧帅孙德崖亦乏粮，率所部就食和州。郭子兴故与德崖有隙，闻之怒，自滁州来和。德崖闻子兴至，即欲他往，其军先发，德崖后。元璋送其军出城，行二十里，忽城中走报，滁军与德崖斗，德崖为子兴所执。元璋大惊，亟呼耿炳文、吴桢，策骑欲还。德崖军先发在道者忿恨，拥元璋行数里，遇德崖弟，欲加害，有张某者力止之。子兴闻元璋被执，如失左右手，亟遣徐达往代，张复谕其众归元璋。于是子兴亦释德崖去，即而达亦脱归。
子兴勇悍善战，而性悻直，不能容物，以德崖故，饮恨而终。子兴既卒，众推其长子天叙为元帅，而德崖以宿将欲代统其军，天叙恐不能制，乃以书邀朱元璋为己助。
夏，四月，壬戌，中书省臣言：“江南因盗贼阻隔，所在阙官，宜遣人与各省及行台官以广东、广西、海北、海南三品以下通行迁调，五品以下先行照会之任，江浙行省三年一次迁调，福建等处阙官亦依前例。”从之。
癸酉，以中书左丞相定珠为右丞相，平章政事哈玛尔为左丞相，太子詹事僧格实哩为平章政事，舒苏为御史大夫。于是国家大柄，尽归于哈玛尔兄弟矣。
怀远人常遇春，刚毅多智勇，膂力绝人，年二十三，为群盗刘聚所得，遇春察其多抄掠，无远图，闻和州恩威日着，兵行有律，独率十馀人归附，请为先锋。元璋曰：“尔饥，故来归耳。且有故主在，吾安得夺之！”遇春顿首泣曰：“刘聚盗耳，无能为也。倘得效力贤者，虽死犹生。”元璋曰：“能相从渡江乎？取太平后属我，未晚也。”
是月，帝如上都。
诏翰林待制乌讷尔、集贤待制孙捴招安高邮张士诚，仍赍宣命、印信、牌面，与镇南王博啰布哈及淮南行省廉访司等官商议给付之。
御史台劾奏中书左丞吕思诚，罢之。
宁国敬亭、麻姑、华阳诸山崩。
五月，壬辰，复襄阳路。诏削台哈布哈官爵。
台哈布哈以军乏粮之故，遂骄蹇不遵朝廷命令，军士往往剽掠为民患。监察御史额特呼图等劾其慢功虐民，乃削其官爵，仍俾率领和硕衮从征，命四川行省平章达实巴图尔总领其军。
庚戌，倪文俊自沔阳复破中兴路，元帅多尔济巴勒死之。
亳州遣人招和阳诸将，诸将惟张天佑往，寻自亳归，赍杜遵道檄，授郭天叙为都元帅，张天佑右副元帅，朱元璋左副元帅。元璋初欲不受，曰：“大丈夫宁能受制于人邪！”已而诸将议藉为声援，遂从之，纪年称龙凤，然事皆不禀其节制。
时和州西南民寨，次第铲平，而城中乏粮，元璋与诸将谋渡江，无舟楫。有赵普胜、俞通海者，拥众万馀，船万艘，据巢湖，结水寨，与庐州左君弼有隙，惧为所袭，是月，遣俞通海间道来附，乞发兵为导。元璋谓徐达等曰：“方谋渡江，而巢湖水军来附，吾事济矣！”遂亲往，与普胜等会，就观水道，以舟出和阳。而桐城闸、马肠河等隘口，皆为中丞曼济哈雅水寨所扼，惟一小港可达，然浅涸不可通大舰。已而大雨兼旬，川谷流溢，素非行舟处，皆水深丈馀，元璋喜曰：“天助我也！”遂乘涨发巢湖，舟鱼贯而进，至黄墩，赵普胜以所部叛去，馀舟悉至和阳，乃降。舟之未至，遣人诱曼济哈雅军来互市，遂执之，得十九人，皆善操舟者，令其教诸军习水战，命廖永安、张得胜、俞通海等将之，攻曼济哈雅峪溪口。敌舟高大，不利进退，永安等操舟如飞，左右奋击，大败其众。遂与诸将定渡江之计，诸将咸欲直趋金陵，元璋曰：“取金陵必自采石始。采石南北喉襟，得采石，然后金陵可图也。”
六月，丁卯，监察御史哈琳图劾奏托克托之师、集贤大学士吴直方及其参军赫汉、长史和勒齐等，并宜追夺，从之。
监察御史怀格等辨明中书左丞吕思诚，给还元追所授宣命玉带。
丁丑，保德州地震。
庚辰，征徽州处士郑玉为翰林待制，赐以御酒、名币。玉辞疾不起，而为表以进曰：“名爵者，祖宗之所以遗陛下，使与天下贤者共之，陛下不得私与人。待制之职，臣非其才，不敢受；酒与币天下所以奉陛下，陛下得以私与人，臣不敢辞也。”
是月，朱元璋帅诸将渡江，与廖永安举帆前行。永安请所向，元璋曰：“采石大镇，其备必固，牛渚矶（即今天的采石矶）前临大江，彼难为备御，今往攻之，其势必克。”乃引帆向牛渚，风力稍劲，顷刻及岸。守者陈于矶上，舟距岸三丈许，未能猝登。常遇春飞舸至，元璋麾之，应声挺戈跃而上，守者披靡，诸军从之，遂拔采石，沿江诸垒，望风迎附。
诸将以和阳匮乏，各欲取资而归，元璋谓徐达曰：“如此，则再举必难，江东非我有，大事去矣。”因令悉斩缆，推置急流中，舟皆顺流东下。诸将大惊问故，元璋曰：“成大事不规小利，此去太平甚近，舍此不取，将奚为！”诸将乃听命，自官渡向太平，直趋城下，纵兵急攻，遂拔之，平章鄂勒哲布哈与佥事张旭等弃城走，执其万户纳克楚。
太平路总管靳义，出东门赴水死，元璋曰：“义士也！”具棺葬之。耆儒李习、陶安等，率父老出城迎谒，安见元璋状貌，谓习等曰：“龙姿凤质，非常人也，我辈今有主矣！”师之发采石也，先令李善长为《戒戢军士榜》，比入城，即张之。士卒欲剽掠者，见榜愕然不敢动，有一卒违令，即斩以徇，城中肃然。富民陈迪献金帛，即以分给诸将士。
召安、习，与语时事，安因献言曰：“四海鼎沸，豪杰并争，攻城屠邑，互相雄长，然其志在子女玉帛，非有拨乱、救民、安天下之心。明公率众渡江，神武不杀，以此顺天应人而行呆伐，天下不足定也。”元璋曰：“吾欲取金陵，如何？”安曰：“金陵，帝王之都，龙蟠虎踞，限以长江之险，若据其形势，出兵以临四方，则何向不克，此天所以资明公也。”元璋大悦，礼安甚厚，由是一切机密，辄与议焉。
改太平路为太平府，以李习知府事，李善长为帅府都事，汪广洋为帅府令史。时三帅虽共府署事，而运筹决策，皆出自元璋，将士乐战，军民倾向，权归于一矣。
时中丞曼济哈雅等以巨舟截采石江，闭姑孰口，绝和州军归路。方山寨民兵元帅陈埜先，以众数万攻太平镇，甚锐，朱元璋命徐达、邓愈、汤和引兵出姑孰来迎战，而设伏襄城桥以待之，埜先败走，遇伏，腹背受敌，遂擒埜先。
是夏，大雨，江涨，安庆屯田禾半没，城下水涌，有物吼声如雷。签淮西都元由府余阙，祀以少牢，水辄缩，秋稼登，得粮三万斛。阙度军有馀力，乃浚隍增埤，外环以大防，深堑三重，南引江水注之，环植木为栅，城上四面起飞楼，表里完固。
秋，七月，壬辰，右副元帅张天佑，率诸军及陈埜先部曲攻集庆路，弗克而还。
壬寅，倪文俊复陷武昌、汉阳。
遣亲王实勒们、四川左丞实勒布等各率兵守御山东、湖广、四川诸路，及招谕濠、泗诸起兵者。中书右丞许有壬言：“朝廷务行姑息之政，赏重罚轻，故将士贪掠子女玉帛而无斗志，遂倡为招谕之策耳。”不听。
陈埜先之被擒也，朱元璋释不杀。埜先问：“生我何为？”元璋曰：“天下大乱，豪杰并起，胜则人附，败则附人。尔既以豪杰自负，岂不知生尔之故？”埜先曰：“然则欲我军降乎？此易尔！”乃为书招其军，明日皆降。
曼济哈雅、勒呼木等见埜先败，不敢复进攻，率其众还屯峪溪口。
八月，庚申，命南阳等处义兵万户府召募毛葫芦义兵万人，进攻南阳。
戊辰，以中书平章政事达实特穆尔为江浙行省左丞相。时江、淮驿骚，南北阻隔，诏许达实特穆尔便宜行事。达实特穆尔任用非人，肆通贿赂，卖官鬻爵，惟视货之轻重为高下，由是谤议纷然；而所部郡邑往往沦陷，亦恬不为意。
云南死可伐等降，令其子莽三以方物来贡，乃立平缅宣抚司。四川向思胜降，以安定州改立安定军民安抚司。
是月，帝至自上都。
诏淮南行省左丞相泰费音统淮南诸军讨所陷郡邑，仍命湖广平章勒呼穆以所部苗军听其节制。
泰费音驻济宁已久，粮饷苦不给，乃命有司给诸军牛具以种麦，自济宁达于海州，民不扰而兵赖以济。又议立土兵元帅府，轮番耕战。
和州镇抚徐达军自太平进克溧水，将攻集庆路。初，陈埜先之为书也，阳为招辞，意实激之，不意其众遂降，自悔失计。及闻欲攻集庆，私谓部曲曰：“汝等攻集庆，毋力战，俟我得脱还，当与官军合。”朱元璋闻其谋，召语之曰：“人各有心，从元从我，不相强也。”纵之还。
诸军克溧阳，埜先乃收馀众屯于板桥，阴与行台御史大夫福寿合，为书以报太平，言：“集庆城三面阻水，不利步战，晋王浑、王浚、隋贺若弼、韩擒虎、杨素，皆以战舰取胜。今环城三面，元帅与苗军建寨其中，连络三十馀里，陆攻则虑其断后。莫若南据溧阳，东捣镇江，扼险阻，绝粮道，示以持久，可不攻而下也。”元璋知其计，以书复之曰：“历代之克江南者，皆以长江天堑，限隔南北，故须会集舟师，方克成功。今吾渡其上游，彼之咽喉，我已扼之，舍舟而进，足以克捷，自与晋、隋形同势异。足下奈何舍全胜之策而为此迂回之计耶？”乃遣裨将习伯容攻芜湖县，克之，置永昌翼，以伯容为万户。
托克托行至大理，腾冲知府高惠见托克托，欲以其女事之，许筑室一程外以居，虽有加害者，可以无虞。托克托曰：“吾，罪人也，安敢念及此！”巽辞以绝之。是月，朝廷遣官移置阿轻乞之地。高惠以托克托前不受其女，首发铁甲军围之。
九月，郭天叙、张天佑督兵自官塘经同山，进攻集庆之东门，陈埜先自板桥直抵集庆，攻南门，自寅至午，城中坚守。埜先邀郭天叙饮，杀之，擒张天佑，献于福寿，亦杀之。二帅俱没，诸将遂奉朱元璋为都元帅。
陈埜先追袭至葛仙乡，乡民兵百户卢德茂谋杀之，遣壮士五十衣青衣出迎。埜先不虞其图己，与十馀骑先行，青衣兵自后攒槊刺杀之。埜先即死，其子兆走，复集兵屯方山，曼济哈雅拥舟师结寨采石为掎角，规复太平。
先是河南行省平章达实巴图尔以兵进次长葛，与刘福通野战，为其所败，将士奔贵。是月，至中牟，收散卒，团结屯种，贼复来劫营，掠其辎重，遂与博?罗特穆尔相失。会刘哈喇布哈来援，大破贼兵，获博啰特穆尔，归之，复驻汴梁东南青堽。
冬，十月，丁巳，立淮南江北等处行枢密院于扬州。
甲子，帝谓右丞相定珠等曰：“敬天地，尊祖宗，重事也，近年以来，阙于举行。朕将亲祀郊庙，务尽诚敬，不必繁文，卿等其议典礼，从其简者行之。”
庚午，以衍圣公孔克坚同知太常礼仪院事，以其子希学袭封衍圣公。
癸酉，哈玛尔奏言：“郊祀之礼，以太祖配。皇帝出宫，至郊祀所，便服乘马，不设内外仪仗，教坊队子，斋戒七日，内散斋四日于别殿，致斋三日，二日于大明殿西幄殿，一日在南郊祀所。”
丙子，以郊祀，命皇太子祭告太庙。
己卯，立黄河水军万户府于小清口。
十一月，壬辰，亲祀上帝于南郊，以皇太子为亚献，摄大尉、右丞相定珠为终献。
甲午，台哈布哈为湖广行省左丞相，总兵招捕沔阳等处，荆襄诸军悉听节制，仍给以功赏宣敕、金银牌面。
戊戌，介休县桃、杏花。
戊申，中书右丞相定珠，以病辞职，命以太保就第治病。
庚戌，贼陷饶州路。
是月，达实巴图尔攻夹河贼，大破之。
贼陷怀庆，会右丞布哈讨之。
十二月，壬子朔，朱元璋释万户纳克楚北归。纳克楚者，穆呼哩裔孙也，初获时，待之甚厚，而纳克楚居常郁郁不乐。至是元璋召语之曰：“为人臣者，各为其主，况尔有父母妻子乎！”遂纵之归。
己巳，以诸军供饷浩繁，命户部印造明年钞本六百万锭给之。
乙亥，以天下兵起，下诏罪己，大赦天下。
是月，达实巴图尔调兵进讨，大败刘福通等于太康，遂围亳州。小明王出居安丰。
立兴元等处宣慰使司都元帅府于兴元路。
己未，哈玛尔矫诏遣使赐托克托鸩，遂卒。年四十二。讣闻，中书遣尚舍卿七十六至阿轻乞之地，易棺衣以敛。
托克托仪状雄伟，颀然出于千百人中，而器弘识远，轻货财，远声色，好贤礼士，皆出于天性。至于事君之际，始终不失臣节。惟以惑群小，急复私仇，君子病焉。
是岁，荆州大水。蓟州雨血。湖广雨黑雪。陕西有一山，西飞十五里，山之旧基，积为深潭。
红巾贼势滋蔓，由汴以南陷邓、许、蒿、洛。汝宁府达噜噶齐察罕特穆尔兵日益盛，转战而北，遂戍虎牢以遏贼锋。贼乃北渡盟津，焚掠至怀州，河北震动。察罕特穆尔进战，大败之，馀党栅河州，歼之无遗类，河北遂定。朝廷奇其功，除中书刑部侍郎。
苗军以荥阳叛，察罕特穆尔夜袭之，虏其众几尽，乃结营屯中牟。已而淮右贼众三十万，掠汴以西，来捣中牟营，察罕特穆尔结阵待之，以死生利害谕士卒。士卒贾勇决死战，无不一当百。会大风扬沙，自率猛士鼓噪从中起，奋击贼中坚，贼遂披靡不能支，弃旗鼓遁走，追杀十馀里，斩首无算，军声益大振。
盗起常之无锡，江浙行省议以重兵歼之，平章政事庆图曰：“赤子无知，迫于有司，故弄兵耳。苟谕以祸福，彼无不降之理。”盗闻之，果投戈解甲，请为良民。
先是倪文俊质威顺王之子而遣人请降，求为湖广平章，朝臣欲许者半。参议中书省事成遵曰：“平章之职，亚宰相也。承平之时，虽德望汉人，抑而不与，今叛逆之贼，挟势要求，轻以与之，如纲纪何？”或曰：“王子，世皇嫡孙也，不许，是弃之与贼，非亲亲之道也。”遵曰：“项羽执太公，欲烹之以挟高祖，高祖乃以分羹答之。奈何今以王子之故废天下大计乎？”众皆韪其论。除治书侍御史，俄复入中书为参政，离省仅六日。丞相每决大议，则曰：“姑少缓之。”众莫晓其意，及遵复入，喜曰：“大政事今可决矣！”
召陕西行省平章绰斯戬知枢密院事，俄复拜中书平章政事。
初，绰斯戬奉命讨贼淮南，身先士卒，而中流矢不为动，及是复为执政。一日入侍，帝见其面有箭瘢，深叹闵之，遂有是命。
杜遵道相小明王，得宠专权，刘福通疾之，令甲士挝杀遵道。福通遂为丞相，后称太保。小明王徒拥虚名，事皆决于福通。福通每陷一城，以人为粮食，既尽，复陷一处，故其所过，赤地千里。
历史大事
郭畀逝世 
郭畀（1301－1355），京口人。屡任官职，精于书画，书法宗赵孟頫，长于小楷。以山水竹木为主，亦画壁画，画学高克恭。
吴睿逝世 
吴睿（1298－1355），杭州人。工翰墨，精篆、隶，尤工小篆。匀净遒逸。
曹知白逝世 
曹知白（1272－1355），华亭人。自幼饱读诗书，并以文章知名。擅山水，师冯观。
韩林儿称帝号小明王
高邮战后，利用元军的失败，北方红巾军逐渐从困境中恢复过来。为了加强对北方各支红巾军的联系、调遣，改变过去各自为战的局面，刘福通决定建立北方红巾军政权。至正十五年（1355）二月，他将韩山童之子韩林儿从砀山（今安徽砀山）夹河迎至毫州（今安徽毫县），拥立他称帝，号小明王（即“明王出世”之意），国号曰宋，年号龙凤，建都亳州。韩山童之妻称皇太后。宋政权建立后，元朝统治者急忙调集军队对它进行镇压。龙凤元年（1355）六丹，红巾军死敌答失八都鲁被提升为河南行省平章，负责进攻大宋红巾军。十二月，答失八都鲁打败红巾军，攻占太康（今河南太康），宋丞相罗文素牺牲。元军进围大宋都城毫州，韩林儿被迫退走安丰（今安徽寿县南安丰塘）。龙凤二年三月，刘福通与元军大战于亳州，答失八都鲁惨败，宋都城毫州得安。
陈友谅诛倪文俊
高邮之战后，大宋红巾军有了很大发展，陆续派出三支队伍北伐，将元军主力吸引在北方战场，使南方天完红巾军得以重振旗鼓，发展壮大。在这一重建过程中，倪文俊起了很大的作用。倪文俊，黄州黄陂（今湖北黄陂）人，渔民出身，又号倪蛮子。起兵响应蕲黄起义，任统军元帅。生性勇猛，屡立战功。治平五年（1355）正月，率军取沔阳（今湖北沔阳县西南沔城），旋与元威顺王宽彻普化三于报恩奴、接待奴、佛家奴及元帅阿思监所领水军激战于汉川（今湖北汉川）之鸡鸣仪，以火筏焚敌船，大获全胜，威顺王三于均败死。三月，取襄阳（今湖北襄樊），五月，克中兴（今湖北江陵），七月，占领华中重镇武昌、汉阳（均在今湖北武汉），俘威顺王之子歹帖木儿及王妃。元顺帝降诏招抚，倪文俊求为湖广行省平章政事，不成，杀威顺王诸子。次年正月，天完红巾军在汉阳重建都城，迎徐寿辉为帝，改元太平，以倪文俊为丞相。倪文俊居功自傲，欲废徐寿辉自立。太平二年（1357）九月，倪文俊谋杀徐寿辉，不果，出奔黄州，为其部将、领兵元帅陈友谅所杀。